projecte-aina/catalan_government_crawling huggingface dataset:
Protecció Civil de la Generalitat ha desactivat l'alerta del Pla Especial d'Emergències per Inundacions de Catalunya INUNCAT un cop finalitzat l'episodi de pluges intenses d'aquest cap de setmana.
Ateses les previsions del Servei Meteorològic de Catalunya (SMC) de pluges intenses locals aquesta tarda al prelitoral i litoral central i nord fins a la nit Protecció Civil de la Generalitat ha deixat el pla INUNCAT en fase de Prealerta.
Els xàfecs podran superar els 20 l/m2 en 30 minuts i anar acompanyats de tempesta i localment de calamarsa.
No romangueu prop de lleres, rius i guals i eviteu travessar rieres i torrents a les zones afectades perquè, encara que semblin portar poc cabal, aquest es pot incrementar de forma sobtada.
No deixeu els cotxes aparcats en zones inundables o torrents secs.
Tampoc estacioneu en zones que puguin obstaculitzar el pas de vehicles d'emergències.
Si les tempestes van acompanyades d'aparat elèctric, cal evitar situar-se sota els arbres o torres elèctriques.
Extremeu les precaucions en les activitats a l'aire lliure en les zones afectades per les pluges i les situades aigües avall dels rius.
Qui condueixi de matinada ha d'evitar vies secundàries, especialment si són a prop de rius, rieres i zones inundables.
En cas de conduir amb pluja, el Servei Català de Trànsit recomana:
Podeu seguir l'evolució de l'episodi de pluges als comptes de twitter i
El servei de transport públic a Catalunya s'ha dut a terme sense incidències destacables ni aglomeracions a primera hora d'aquest dilluns, primer dia lectiu del nou curs escolar.
A l'ATM de Barcelona, la demanda creix entre un 10% i un 30% respecte la setmana passada, segons l'operador.
Així, de les 8 a les 9 hores del matí, la demanda de metro ha augmentat un 10% respecte la setmana passada.
La línia 5 ha estat, com és habitual, la més ocupada, entre el 60 i el 65%, especialment als extrems dels trens.
Els busos han ofert el 100% del servei i han començat a funcionar dues noves línies, la 141 i la 185.
També s'ha reobert la porta davantera dels vehicles.
El TRAM ha circulat amb normalitat.
A Ferrocarrils de la Generalitat de Catalunya (FGC), un 34% més de persones han utilitzat les línies metropolitanes.
El tren més carregat ha anat al 52% d'ocupació a la línia Barcelona-Vallès i al 42%, a la Llobregat-Anoia.
Al servei de Rodalies, la demanda ha estat del 57% de mitjana fins a les 10 hores, dada que suposa un augment del 20% respecte la setmana passada.
Una incidència a l'R4 sud, derivada d'actes vandàlics a la via, ha provocat retards en el primer i segon tren, afectant unes 400 persones.
Les ATM de Girona, Lleida i Tarragona no han detectat augments significatius de la demanda ni incidències destacables excepte la no realització del servei entre Girona i la UAB per un problema de gestió interna de l'operador, a qui ja s'ha requerit per tal que recuperi el servei habitual a aquest centre universitari.
Pel que fa als serveis de bus, les dades de demanda s'obtindran quan es descarreguin totes les dades corresponents a les validacions dels vehicles un cop finalitzin els serveis d'avui.
El Departament de Territori i Sostenibilitat n'informarà demà dimarts.
Juli Fernàndez destaca la capacitat de reacció dels equips d'emergència en una situació tan excepcional i trasllada el suport de la Generalitat als veïns i veïnes afectats
El delegat Juli Fernàndez visita les zones afectades pel temporal de La Garriga
El delegat del Govern a Barcelona, Juli Fernàndez, s'ha desplaçat avui a La Garriga per fer seguiment dels desperfectes causats per la forta pluja que va caure ahir al municipi.
Acompanyat de l'alcaldessa Dolors Castellà, el delegat ha ressaltat "la solvent resposta de l'Ajuntament, els equips d'emergència i els voluntaris de Protecció civil en una situació tan extrema com la que es va viure ahir"
Juli Fernàndez ha explicat que "la Generalitat, al costat del Consistori, es posa a disposició de tots els veïns i veïnes afectades, fent un acompanyament en el moment que hagin de gestionar les incidències amb les seves companyies asseguradores per recuperar els danys."
"També és el moment - ha afegit el delegat- de compartir estratègies per veure què podem fer per millorar en situacions meteorològiques adverses, tenint en compte que l'episodi d'ahir va ser absolutament excepcional amb pluges de més de 100 l/m2 i que això fa molt difícil fer-hi front i recuperar ràpidament la normalitat"
El temporal que va caure ahir a La Garriga va ocasionar nombroses inundacions a baixos i garatges.
També va afectar a la línia R3 de rodalies, que va quedar interrompuda entre La Garriga i les Franqueses fins aquest matí.
A més, la forta pluja va causar despreniments a l'autovia C-17, obligant a tallar un carril de circulació en sentit Barcelona.
Consell d'Alcaldies del Vallès Oriental
El delegat del Govern a Barcelona, Juli Fernàndez, ha participat avui en el Consell d'Alcaldies del Vallès Oriental per compartir el contingut del nou Pla d'enfortiment i transformació de l'atenció primària, creat per potenciar aquest servei més enllà de l'impacte generat per la Covid 19.
El delegat ha assegurat que es tracta "d'un compromís estratègic, teòric i real amb recursos econòmics i humans.
És un canvi de model per fer de la primària un servei amb més capacitat, més resolutiu i més accessible que doni resposta a les necessitats de les persones"
El Pla preveu, només per a la Regió Sanitària Metropolitana Nord, una inversió de 38'7 M en tres anys per a canvis estructurals en el servei.
Tal i com ha explicat la gerent d'aquesta Regió Sanitària, Anna Aran, el Pla inclou la contractació de diferents perfils professionals i la potenciació de les competències i funcions del personal d'infermeria i personal administratiu, "aprofitant les altes competències dels nostres professionals".
Aran ha destacat l'important paper de la Primària en la detecció i seguiment dels casos de Covid i ha afegit que, per fer front a les noves necessitats i a la recuperació de l'activitat ordinària, "caldrà seguir innovant i també ser més proactius per tal d'avançar-nos abans que el malalt arribi a la consulta.
Per això hem de seguir acostant el servei al ciutadà, potenciant també l'atenció telefònica i telemàtica"
El director del Sector sanitari Vallès Oriental, Joan Parellada, ha explicat que alguns consultoris locals que havien hagut de tancar per seguretat duran la pandèmia reprendran l'activitat durant determinades hores al dia per atendre els malats amb problemes crònics.
Per últim, el president del Consell Comarcal del Vallès Oriental, Francesc Colomé, ha dit que "poc a poc les coses van cap a la normalitat, però seguim estant en pandèmia i per tant no hem de caure en una falsa seguretat"
Agents de la Policia de la Generalitat - Mossos d'Esquadra de la Unitat d'Investigació de Granollers, en el marc d'un dispositiu en el qual va participar l'Àrea Regional de Recursos Operatius (ARRO) i el Grup Especial d'Intervenció (GEI) el dia 30 de setembre, en el qual es van detenir cinc persones que conformaven un grup criminal especialitzat en el tràfic de cocaïna al Vallès Oriental.
La investigació la va iniciar la Unitat d'Investigació de Granollers el mes d'abril d'enguany en detectar un punt de venda de cocaïna molt freqüentat a Granollers.
Els compradors contactaven telefònicament amb els venedors i s'atansaven al domicili a una hora pactada, quan arribaven un dels venedors ja els esperava al carrer per fer l'intercanvi ràpidament.
El grup prenia moltes mesures per evitar ser descoberts, vigilaven l'entorn per detectar possibles seguiments per part de la policia, canviaven sovint de vehicle, fins a cinc cops en un mes.
A més, qui preparava la cocaïna per la seva venda sempre era una persona diferent de la que la venia.
La droga la repartien en diversos domicilis per tal de no ser localitzada tota en cas d'un registre.
De fet, davant la sospita de ser investigats canviaven els rols dins l'organització i fins i tot els punts de venda.
Els investigadors van detectar que el grup el conformaven fins a cinc persones, i que utilitzaven diversos domicilis que tenien funcionalitats diferents (emmagatzematge, preparació de dosis, venda de cocaïna, etc.).
Arran d'aquesta informació el dimecres 30 de setembre els agents juntament amb ARRO i GEI van fer quatre entrades i registres a dos domicilis de Granollers, un de la Roca del Vallès i un de les Franqueses del Vallès.
A conseqüència de les entrades es van detenir 5 persones per un delicte contra la salut pública i per pertinença a grup criminal.
També es va localitzar 200 grams de cocaïna, balances de precisió, estris per preparar les dosi i més de 20.000 euros en efectiu.
Durant els mesos d'estiu la comissaria de Granollers va incrementar la seva activitat policial intensificant el seu patrullatge principalment als barris de Canovelles i Granollers, per tal de donar resposta efectiva a una demana veïnal.
Els detinguts van passar el divendres 2 d'octubre a disposició del jutjat de guàrdia de Granollers que va decretar ingrés a presó de tot el grup.
Granollers, 4 d'octubre de 2020
Juli Fernàndez a Parets del Vallès
El delegat del Govern a Barcelona, Juli Fernàndez, s'ha reunit amb l'alcalde de Parets del Vallès, Jordi Seguer, i altres membres del consistori.
A la sessió s'ha presentat el pla de connectivitat tecnològica que es desenvoluparà al municipi per millorar la interconnexió d'equipaments municipals i de serveis públics de la localitat.
El projecte inclou diferents actuacions per ampliar la xarxa de fibra òptica i la creació d'una xarxa multiservei en el marc d'una estratègia de ciutat intel·ligent.
El pla municipal, amb un pressupost de 216.000 d'euros, serà finançat al 70% per la Generalitat a través del Pla Únic d'Obres i Serveis de Catalunya (PUOSC), que en total, per als municipis del Vallès Oriental, contempla una inversió de 7'4 M d'euros, segons la resolució provisional.
El delegat del Govern a Barcelona ha posat en valor el projecte de connectivitat de Parets afirmant que "en un moment tan rellevant com l'actual, amb una necessitat elevada d'estar connectats entre tots i totes, projectes com aquest són molt interessants"
Juli Fernàndez ha afegit que "el que busquem és que els nostres veïns i veïnes visquin millor cada dia i tinguin més benestar, i en això treballem totes les administracions"
El delegat també ha visitat l'espai on es construirà el nou institut escola, els terrenys on l'Ajuntament de Parets té previst construir una piscina descoberta i la zona on el consistori vol impulsar un projecte de recuperació ecològica, paisatgística i social de la llera del riu Tenes.
El delegat del Govern a Barcelona, Juli Fernàndez, s'ha reunit amb els alcaldes i alcaldesses del Maresme per parlar del nou Pla d'enfortiment i transformació de l'atenció primària i la seva concreció al territori.
El Pla aprovat pel Govern s'ha creat per potenciar aquest servei més enllà de l'impacte generat per la Covid 19 i preveu, només per a la Regió Sanitària Metropolitana Nord, una inversió de 38'7 M en tres anys per a canvis estructurals en el servei.
En el marc d'aquest reforç, al Barcelonès Nord i Maresme s'han contractat 115 gestors Covid i 36 referents per a les escoles.
Segons el delegat, es tracta "d'un compromís estratègic, teòric i real amb recursos econòmics i humans.
Un canvi de model per fer de la primària un servei amb més capacitat, més resolutiu i més accessible, que doni resposta a les necessitats de les persones"
Per la seva banda, la gerent de la Regió Sanitària Metropolitana Nord, Anna Aran, ha explicat que el Pla d'enfortiment i transformació de l'atenció primària inclou la contractació de diferents perfils professionals i la potenciació de les competències i funcions del personal d'infermeria i personal administratiu, "aprofitant les altes competències dels nostres professionals".
Aran destaca l'important paper de la Primària en la detecció i seguiment dels casos de Covid i afegeix que, per fer front a les noves necessitats i a la recuperació de l'activitat ordinària, l'atenció primària seguirà innovant i serà més proactiva.
També se seguirà reforçant l'atenció telefònica i telemàtica per acostar més el servei al ciutadà.
Per últim, a la reunió també s'ha explicat que alguns consultoris locals reprendran l'activitat, sempre programada, amb lideratge del personal d'infermeria i centrant-se en els pacients amb malalties cròniques.
Consell d'Alcaldies del Baix Llobregat
El delegat del Govern a Barcelona, Juli Fernàndez, s'ha reunit amb els alcaldes i alcaldesses del Baix Llobregat per parlar del nou Pla d'enfortiment i transformació de l'atenció primària i la seva concreció al territori.
El Pla aprovat pel Govern s'ha creat per potenciar aquest servei més enllà de l'impacte generat per la Covid 19 i preveu, només per a la Regió Sanitària Metropolitana Sud, una inversió de 26'9 M en tres anys per a canvis estructurals en el servei.
Aquesta inversió inclou la contractació de nous rols professionals, la reordenació de processos i la incorporació de noves tecnologies que permetin potenciar la medicina telemàtica i telefònica.
A més, des del mes de juliol s'han incorporat als CAPS els gestors Covid i, des de setembre, els referents escolars.
El delegat ha dit que "ara tenim una eina que ens ha de permetre recuperar amb les millors condicions l'activitat ordinària i l'activitat Covid a l'atenció primària, garantint l'accessibilitat al servei i una resposta assistencial ràpida i resolutiva".
També ha recordat que en les properes setmanes el servei de vigilància epidemiològica es potenciarà amb la incorporació de 600 professionals per reforçar els rastrejos i els cribatges.
La gerent de la Regió Sanitària Metropolitana Sud, Gemma Valeta, ha dit que per al desplegament del Pla "seran els propis Centres d'Atenció Primària els que decidiran quins recursos necessiten i quines actuacions hauran de prendre en funció de les seves necessitats i casuística"
Pel que fa als canvis conjunturals que s'estan introduint per afrontar la pandèmia, la gerent ha explicat que a la Metropolitana Sud hi ha una dotació de 865.711 euros per a la contractació de gestors Covid i 2 M per a referents escolars.
Durant la reunió del Consell d'Alcaldies també s'ha fet seguiment de la situació a les escoles.
La directora de Serveis Territorials del Baix Llobregat, Elena Ferreiro, ha explicat que el nombre de grups confinats s'ha estabilitzat i que els circuits de coordinació amb els CAPS (amb els gestors Covid i els referents escolars) estan funcionant.
Reunió del Consell Comarcal del Vallès Occidental
El delegat del Govern a Barcelona, Juli Fernàndez, ha intervingut en el Consell d'Alcaldies del Vallès Occidental per presentar el Pla d'enfortiment i transformació de l'atenció primària i explicar com es concretarà en el territori.
El Pla aprovat pel Govern s'ha creat per potenciar aquest servei més enllà de l'impacte generat per la Covid 19 i preveu, només per a la Regió Sanitària Metropolitana Nord, una inversió de 38'7 M en tres anys per a canvis estructurals en el servei.
Juli Fernàndez ha recordat que estem en una situació excepcional i que "en els darrers dies estem veient un increment aritmètic que fa preveure una situació pitjor durant els propers dies.
Per això estem fent estratègies de clústers, cribatges i serveis porta a porta per tallar les cadenes de transmissió"
El delegat ha explicat que el Pla d'enfortiment i transformació de l'atenció primària és "un canvi de model per poder millorar l'accessibilitat de la gent al sistema de salut i donar una resposta resolutiva i eficient, posant èmfasi en la cronicitat, que necessita un accés molt més reiterat de la primària"
També ha recordat que en les properes setmanes el servei de vigilància epidemiològica es potenciarà amb la incorporació de 600 professionals per reforçar els rastrejos i els cribatges.
Per la seva banda, la gerent de la Regió Sanitària Metropolitana Nord, Anna Aran, ha explicat que el Pla inclou la contractació de diferents perfils professionals que redefiniran les seves competències, el suport a la cronicitat i el reforç administratiu i tecnològic per potenciar l'atenció telefònica i telemàtica.
A més, des del mes de juliol s'han incorporat als CAPS els gestors Covid i, des de setembre, els referents escolars.
A la reunió també s'ha explicat que al novembre s'obriran dos nous Centres d'Urgències d'Atenció Primària (CUAP) en equipaments annexes als serveis d'urgències de la Mútua de Terrassa i del Consorci Sanitari de Terrassa.
A més, dos dels Centres d'Atenció Continuada de Rubí i de Sant Cugat es transformaran CUAP.
Per últim, alguns dels consultoris locals que van haver de tancar a l'estiu podran reprendre l'activitat centrant-se en els pacients amb problemes crònics i amb lideratge del personal d'infermeria i administratiu.
El 17 de setembre, el Centre de Recerca en Sanitat Animal (CReSA) de l'Institut de Recerca i Tecnologia Agroalimentàries (IRTA) va confirmar un cas de virus del Nil Occidental en un astor de la població d'Alpicat que havia entrat malalt al Centre de Recuperació de Fauna de Vallcalent.
Les anàlisis oficials del Laboratori Central de Veterinària d'Algete han confirmat que l'animal estava afectat pel virus corresponent al llinatge tipus 2, diferent del que està circulant a Andalusia (llinatge tipus 1).
El llinatge tipus 2 és present principalment a l'Europa Central i de l'Est i també pot causar brots en humans.
Després de confirmar aquest positiu, el Servei de Prevenció en Salut Animal del Departament d'Agricultura, Ramaderia, Pesca i Alimentació ha activat el reforç de vigilància a la zona de Lleida per realitzar mostrejos a les explotacions tant d'èquids com en granges d'aus de corral a fi de determinar amb més exactitud el radi de circulació del virus.
Es recorda als propietaris i veterinaris d'èquids que, en el cas que algun d'aquests animals presenti símptomes compatibles amb la malaltia, ho han de comunicar als Serveis Veterinaris Oficials.
En els cavalls, els símptomes més comuns són atàxia, febre, debilitat, paràlisi en les extremitats posteriors, tremolors al musell, moviments anormals o pressions amb el cap, caminar en cercles i/o erràtic, i alguns casos poden arribar a ser mortals.
Els cavalls pateixen la malaltia però no són una font d'infecció per als humans, ja que la transmissió del virus es produeix des dels ocells a èquids o altres animals o d'ocell a persona mitjançant la picadura de mosquits.
Transmissió del virus del Nil Occidental a les persones
La principal via de transmissió és a través de la picada de mosquits infectats.
Es tracta d'una zoonosi (malaltia que es transmet dels animals a l'ésser humà) amb un cicle biològic complex.
Als humans, els causa la malaltia infecciosa de la febre del Nil Occidental.
El virus del Nil Occidental es transmet generalment per picades de mosquits infectats del gènere Culex i infecta principalment els ocells.
En algunes ocasions, un mosquit infectat d'un ocell pot transmetre el virus a èquids i a persones.
Per aquest motiu, tal com estableix el Protocol per a la vigilància i el control de la febre del Nil Occidental, s'han activat les actuacions previstes al nivell 3 del protocol d'actuació, entre les quals hi ha la realització d'una inspecció entomològica a la zona on s'ha trobat l'au positiva, duta a terme pel Servei de Control de Mosquits del Baix Llobregat, amb la recol·lecció corresponent de mostres de mosquits adults femelles i el seu enviament al laboratori de l'IRTA-CReSA.
El resultat d'aquestes mostres ha estat negatiu.
Es recorda la importància d'adoptar mesures de prevenció i control dels mosquits potencials transmissors de virus, com el mosquit comú Culex pipiens, vector de la febre del Nil Occidental, i el mosquit tigre, vector dels virus del dengue, Chikungunya i Zika, de manera contínua des de la primavera fins al novembre, per minimitzar el risc d'aparició de virus transmesos per mosquits.
El Departament d'Agricultura, Ramaderia, Pesca i Alimentació ha ampliat el termini de les donacions subvencionades als Bancs dels Aliments a productors agraris.
L'ajut persegueix compensar la pèrdua d'ingressos derivada de l'aturada de canals de comercialització com a conseqüència de la crisi sanitària de la COVID-19.
Així doncs, s'ha marcat com a nova data de termini el pròxim 20 d'octubre perquè els productors agraris facin donacions a algun dels quatre Bancs dels Aliments de Catalunya.
A més, la nova ordre d'ajuts amplia els imports màxims que ara seran de 100.000 euros per productor, societat agrària de transformació (SAT) i cooperativa, excepte per a l'oli d'oliva, la mel, la fruita seca i els embotits de porc, que tindran un màxim fixat per productor o soci de SAT de 8.000 euros i de 60.000 euros per al total de la SAT i cooperativa.
El màxim d'aquests imports per a les entitats sense ànim de lucre o els elaboradors de productes lactis que compren exclusivament la llet a ramaders d'explotacions catalanes seran, amb aquesta modificació, de 20.000 euros.
Amb aquest canvi, també s'afegeix la carn de porc ibèric a la llista de productes subvencionats que es poden lliurar al Banc dels Aliments.
Per poder optar a aquests ajuts, els productors han d'haver patit una davallada de facturació de, com a mínim, el 30% (inclosa la facturació en línia) durant algun dels mesos dins del període comprès entre l'1 de març de 2020 i el 30 de juny de 2020 en relació amb el mateix període de l'any anterior.
Amb aquesta ampliació, el Departament d'Agricultura vol continuar donant suport als productors que van patir la pèrdua dels canals habituals de comercialització, sobretot lligats al canal HORECA, a les fires, als mercats ambulants, etc. durant el període inicial de la crisi de la COVID-19 i que en alguns casos encara no han recuperat.
La mesura, a més, facilita l'aportació d'aliments frescos, fruites, verdures, oli d'oliva, ous, formatges, iogurts, carns, tots aliments de proximitat i amb un alt valor nutricional, al Banc dels Aliments que amb l'actual aturada de l'activitat econòmica està rebent cada cop més peticions d'aliments de les entitats socials a les quals abasteix i que proporcionen aliments als col·lectius actualment més greument afectats.
Es preveu que a l'octubre s'obri una nova convocatòria de sol·licituds dels ajuts per a les donacions efectuades en aquest darrer període, ara ampliat.
Les consultes sobre aquest ajut, les podeu fer arribar al correu electrònic [EMAIL]
El Govern de la Generalitat ha aprovat concedir les distincions Jaume Vicens Vives 2020 a la qualitat docent universitària, a tres professores i tres projectes de les universitats catalanes.
Igualment, s'han concedit dues mencions M. Encarna Sanahuja Yll a l'excel·lència en la inclusió de la perspectiva de gènere en la pràctica docent universitària.
Els guardonats han estat seleccionats a partir de les propostes fetes pels consells socials de les universitats públiques o òrgans equivalents de les universitats privades.
Menció M. Encarna Sanahuja Yll, a l'excel·lència en la inclusió de la perspectiva de gènere en la pràctica docent universitària.
Les distincions Jaume Vicens VIves van ser creades per Decret del Govern de 1996 mentre que la Menció M. Encarna Sanahuja Yll es va incorporar l'any passat.
L'import atorgat a cada persona i projecte guardonats s'haurà de destinar a projectes d'innovació o de millora docent, en el cas de les distincions Jaume Vicens Vives, i a projectes d'innovació o de millora docent en la perspectiva de gènere, pel que fa a les mencions M. Encarna Sanahuja Yll.